**Toamna**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-o dimineaţă, parcă două,

Ceva îmi este de mirare,

Se-aude frunza cum tresare

Când se alintă-n zori la soare

Mărgăritarele de rouă,

Şi-un greieraş, ca după nuntă,

Pierdut aiurea pe islaz,

De supărare şi necaz

Ne-având o clipă de răgaz

Din scripca lui abia mai cântă,

Iară în plopii de la gară,

Sub mieluşeii albi de nori,

Un cârd, agale, de cocori

Se-ngână cu privighetori

Făcându-i parcă de ocară;

Însă aud osii de care

Şi zarvă mare peste vii…

Din mâini ţesute-n flori de ii

Coboară iz de razachii

Spre ale teascului izvoare…

Dar, ce să mai întreb prorocii,

Căci mi-au ajuns ochii s-o vadă

Pe Mărioara prin ogradă,

Înumărând, pusă pe sfadă,

Că tot nu îi ieşeau…bobocii!

Valeriu Cercel